作者:趙時奚
標題:多麗
內容:斂吳雲，翠奩推上紅晴。渺澄流、鱗光寒碎，遠峰螺紺低凝。杏香引、畫船影溼，柳陰趁、驕馬蹄輕。橋限寬平，堤橫南北，去來人入繡圍行。漸際晚，梅妝遊困，十里曳歌聲。蒼煙潤，飛鴉妒春，一夢催醒。認名園、當時宴幸，纜痕猶在危亭。露花濃、靜迎直砌，霧蘚冷、淡護飛甍。幾對東風，留連麗景，年□□老越山青。夜深月、照人依舊，何處最關情。歡娛地，星移世換，客恨還盈。